17.3.2023
ET
Euroopa Liidu Teataja
C 101 A/11
Elulookirjeldus ei ole töökogemust, diplomeid ega keeleoskust tõendav dokument.
Dokumentatsiooni koostamisel ärge osutage dokumentidele, taotlustele ega muudele dokumentidele, mille olete lisanud mõnele varasemale avaldusele.
3.3.2.
Üldtingimustele vastavust tõendavad dokumendid Kandideerimisel ei nõuta dokumente, mis tõendaksid üldtingimustele vastavust, s.o seda, et: — olete Euroopa Liidu liikmesriigi kodanik, — omate kõiki kodanikuõigusi, — olete täitnud kõik sõjaväeteenistust reguleerivate seadustega ette nähtud kohustused, — teil on tööülesannete täitmiseks vajalikud isikuomadused, — ja oskate kandideerimisavalduses märgitud keeli, välja arvatud teadaandes sõnaselgelt sätestatud erijuhud.
Kinnituseks märgistage ettenähtud kastike.
Sellega kinnitate, et vastate nendele tingimustele ning et esitatud andmed on tõesed ja täielikud.
Nimetatud tõendavad dokumendid palutakse teil siiski esitada töölevõtmisel.
3.3.3.
Eritingimustele vastavust tõendavad dokumendid Olete kohustatud esitama valimiskogule kogu teabe ja dokumendid, mis võimaldavad kontrollida kandideerimisavalduses esitatud andmete õigsust.
Diplomid ja/või tunnistused Veebis kandideerimisavaldust täites tuleb eelistatavalt PDF-vormingus dokumendina lisada keskharidust tõendav lõputunnistus, kõrgharidusdiplomid või tunnistused, mis kinnitavad teadaandes nõutavat haridustaset.
Dokumendid peavad olema loetavad.
Valimiskogu võtab arvesse Euroopa Liidu liikmesriikide õppesüsteemide erinevusi (vt käesoleva juhendi I ja II lisa).
Kui teil on kolmanda riigi väljastatud diplom, peab sellega kaasas olema Euroopa Liidu liikmesriigi pädeva asutuse välja antud samaväärsuse deklaratsioon.
Pärast keskkooli omandatud diplomite puhul peate esitama õpingute kestuse ja läbitud õppeainete kohta võimalikult üksikasjaliku teabe, et valimiskogu saaks hinnata diplomite asjakohasust seoses tööülesannete iseloomuga.
Tehnilise või kutseõppe või täiend- või erikursuse arvesse võtmiseks tuleb märkida, kas tegu oli täis- või osalise ajaga õppe või õhtukursusega, samuti õppeained ja õpingute ametliku kestuse.
Palume laadida selle teabe üles üheainsa dokumendina, mis on eelistatavalt PDF-vormingus.
Töökogemus Kui teadaandes nõutakse töökogemuse olemasolu, võetakse arvesse üksnes pärast nõutava diplomi või tunnistuse saamist omandatud töökogemust.
Tõendavatest dokumentidest peab selguma töökogemuse kestus ja tase ning täidetud ülesannete laadi tuleb selgitada võimalikult üksikasjalikult, et valimiskogu saaks hinnata kogemuse asjakohasust seoses tööülesannete laadiga.
Kui teil on ühe töökogemuse kohta mitu dokumenti, tuleb need üles laadida üheainsa dokumendina.
Platvormile Apply4EP on võimalik üles laadida kuni 5 MB suuruseid dokumente.
Kõiki asjakohaseid tööperioode peavad kinnitama järgmised tõendavad dokumendid: — endiste tööandjate ja praeguse tööandja tõendid, mis kinnitavad konkursil/valikumenetluses osalemiseks nõutava töökogemuse olemasolu; — kui kandidaat ei saa konfidentsiaalsuskaalutlustel vajalikke töötõendeid lisada, tuleb nimetatud tõendite asemel kindlasti esitada töölepingu või töölevõtukirja ning esimese ja viimase palgalehe koopiad; — tööandja puudumise korral (füüsilisest isikust ettevõtjad, vabakutselised jne) võib tõenditena aktsepteerida arveid, milles on täpsustatud osutatud teenuste laad, või mis tahes muid asjakohaseid ametlikke tõendavaid dokumente.